На основу члана 2. 4. и 13. Закона о комуналним делатностима ("Сл. гласник РС", бр. 88/11, 104/16 и 95/18), члана 20. и 32. Закона о локалној самоуправи („Сл. гласник РС“, бр. 129/07, 83/14-др.закон, 101/16-др.закон и 47/18), члана 19-22. Уредбе о начину и условима за отпочињање обављања комуналних делатности (''Сл.гласник РС'', бр. 13/18, 66/18 и 51/19), и члана 15. 40. и 152. Статута општине Владичин Хан („Сл.гласник града Врања“, бр. 4/19) Скупштина општине Владичин Хан, на седници одржаној дана 06.12.2020. године, донела је

**ОДЛУКУ**

**О ОБАВЉАЊУ КОМУНАЛНЕ ДЕЛАТНОСТИ ЗООХИГИЈЕНЕ**

**I ОСНОВНЕ ОДРЕДБЕ**

**Члан 1.**

Овом одлуком уређују се услови и начин обављања комуналне делатности зоохигијене (у даљем тексту: делатност зоохигијене) на територији општине Владичин Хан, права и обавезе корисника комуналне услуге и вршилаца делатности зоохигијене, финансирање обављања делатности зоохигијене, начин вршења надзора над обављањем делатности зоохигијене, као и друга питања у вези са обављањем делатности зоохигијене, у складу са законом и подзаконским актима.

Сви појмови употребљени у овој одлуци у мушком граматичком роду обухватају мушки и женски род лица на које се односе.

**Члан 2.**

Поједини изрази употребљени у овој одлуци имају следеће значење:

1. напуштена животиња је животиња која нема дом или која се налази изван њега и лишена је бриге и неге власника, односно држаоца, и коју је он свесно напустио;
2. изгубљена животиња је животиња која је напустила власника, односно држаоца, без његове воље и коју он тражи;
3. прихватилиште за животиње је објекат који служи за привремени или трајни смештај напуштених и изгубљених животиња и помоћ и бригу о напуштеним и изгубљеним животињама;
4. власник животиње је правно или физичко лице, односно предузетник, које има право чувања, држања, узгоја, репродукције, превоза, коришћења и продаје животиње и које је одговорно за живот, заштиту здравља и добробити животиње;
5. држалац животиње је правно или физичко лице, односно предузетник, које има право, чувања, држања, узгоја, репродукције, превоза и коришћења животиње, као и право продаје животиње на основу писменог одобрења власника, и које је одговорно за живот, за заштиту здравља и добробити животиње;
6. површина јавне намене у смислу одредаба ове одлуке јесте простор одређен планским документима општине Владичин Хан за уређење или изградњу објеката јавне намене или јавних површина које су доступне свим корисницима под једнаким условима;
7. дезинфекција је примена начина, поступака и метода ради уништавања узрочника болести животиња, укључујући и болести које се са животиње могу пренети на људе;
8. дезинсекција је примена начина, поступака и метода ради уништавања комараца, крпеља, бубашваба и других штетних инсеката;
9. дератизација је примена начина, поступака и метода ради уништавања штетних глодара у циљу свођења њиховог броја на биолошки минимум.

**Члан 3.**

Комунална делатност зоохигијене обухвата послове:

1. хватања, превоза, збрињавања, смештаја напуштених и изгубљених животиња у прихватилиште за животиње;
2. контроле и смањења популације изгубљених и напуштених паса и мачака;
3. нешкодљивог уклањања и транспорта лешева животиња са површина јавне намене и објеката за узгој, држање, дресуру, излагање, одржавање такмичења или промет животиња до објеката за сакупљање, прераду или уништавање споредних производа животињског порекла на начин који не представља ризик по друге животиње, људе или животну средину;
4. спровођење мера за смањење популације глодара, инсеката и штетних микроорганизама мерама дезинфекције, дезинсекције и дератизације на површинама јавне намене.

**II УСЛОВИ И НАЧИН ОБАВЉАЊА ДЕЛАТНОСТИ ЗООХИГИЈЕНЕ**

**Члан 4.**

Послове из оквира делатности зоохигијене може да обавља јавно предузеће, привредно друштво, предузетник или други привредни субјект (у даљем тексту: вршилац комуналне делатности), који је регистрован и који испуњава услове прописане законом и уредбом за обављање делатности зоохигијене, и коме се, у складу са законом, уредбом и овом одлуком повери обављање појединих послова из области зоохигијене.

**Члан 5.**

 Делатност зоохигијене обавља се према годишњем програму који, поред законом прописане садржине, садржи и врсту, обим и динамику услуга, као и висину средстава потребних за његову реализацију (у даљем тексу: програм зоохигијене).

 Програм зоохигијене доноси вршилац комуналне делатности у року који је одређен законом за достављање годишњег програма пословања предузећа.

 Програм зоохигијене сматра се донетим када на њега сагласност да Скупштина општине Владичин Хан.

**Члан 6.**

Вршилац комуналне делатности дужан је да обавља послове хватања, превоза, збрињавања, смештаја напуштених и изгубљених животиња у прихватилиште за животиње на територији општине Владичин Хан савременим методама и на хуман начин, уз примену одговарајуће опреме и превозних средстава, на начин да се са животињом поступа тако да се проузрокује најмањи степен бола, патње, страха и стреса, у складу са законом којим се уређује добробит животиња.

 Власник, односно држалац, који изгуби животињу, дужан је да тај губитак без одлагања, а најкасније у року од три дана од дана губитка животиње, пријави вршиоцу комуналне делатности.

 Ако власник, односно држалац животиње, не пријави губитак из става 2. овог члана, сматра се да је напустио животињу.

Послове хватања напуштених и изгубљених животиња са површина које нису површине јавне намене вршилац комуналне делатности обавља на основу захтева власника, односно корисника те површине или по налогу и уз присуство надлежне инспекције.

**Члан 7.**

Вршилац комуналне делатности дужан је да у свему поступа у складу са правилником којим се ближе утврђују услови за заштиту добробити животиња у погледу простора, просторија и опреме, које прихватилиште мора да испуњава, начина поступања са животињама у овим објектима, садржине и начина вођења евиденције у прихватилиштима, начина и средства за прикупљање напуштених и изгубљених животиња, начина превоза и збрињавања напуштених и изгубљених животиња, као и са другим подзаконским актима којима се уређује обављање делатности зоохигијене над којима надзор врши Републичка ветеринарска инспекција.

Лица која раде са животињама у прихватилишту морају бити обучена за поступање са животињама у складу са законом којим се уређује добробит животиња.

**Члан 8.**

У прихватилиште за животиње смештају се животиње:

1. које су напуштене и изгубљене;
2. чији власник, односно држалац не може више да се брине о њима;
3. које надлежни орган одузме власнику, односно држаоцу,
4. које су у опасности.

Вршилац комуналне делатности је дужан да сарађује са надлежним ветеринарским службама и организацијама за заштиту животиња, као и да редовно обавештава јавност и друге власнике прихватилишта о животињама које се налазе у прихватилишту.

 Вршилац комуналне делатности је одговоран за живот, здравље и добробит жиотиња које су смештене у прихватилиште којим управља и дужан је да о њима брине са пажњом доброг домаћина.

**Члан 9.**

Хватање, превоз, збрињавање, ветеринарска нега и смештај напуштених и изгубљених животиња у прихватилиште за животиње врши се по пријави или по основу сазнања стечених у току редовне контроле.

Пријаве из става 1. овог члана подносе се телефоном, достављањем електронске поруке или писменим путем. Број телефона на који се подноси пријава и елетронска адреса објављују се на званичном сајту општине Владичин Хан. Потребно је да пријава садржи ближе податке о локацији, опису животиње (боја, висина, раса и др.), времену пријављивања, име и презиме, адреса и телефон подносиоца пријаве.

У вршењу послова из става 1. овог члана вршилац комуналне делатности је дужан да у складу са законом којим се уређује добробит животиња:

1. прима пријаве о напуштеним и изгубљеним животињама и организује излазак екипа на терен у односу на пријављивање локације и број животиња;
2. прикупља напуштене и изгубљене животиње и то посебно на површинама јавне намене;
3. врши превоз прикупљених животиња до прихватилишта у складу са законом;
4. прикупљене животиње смешта у прихватилиште при чему предузима следеће мере: врши тријажу, третман против екто и ендопаразита, утвђивање идентитета, обавештавање власника, односно проверу на списку тражених животиња, преглед од стране ветеринара и утврђивање здравственог стања, смешта и разврстава животиње према полу;
5. врши спровођење мера превентивне здравствене заштите и пружања потребне помоћи животињама од стране ветеринара;
6. предузима мере за проналажење власника, односно држаоца животиња;
7. врати животињу власнику, односно држаоцу, у року од петнаест дана од дана смештаја у прихватилиште;
8. изврши стерилизацију и обележавање у складу са законом и другим актима којима је уређена ова област;
9. припреми план збрињавања животиња у случају затварања прихватилишта или елементарних непогода;
10. води евиденцију о животињама и ту евиденцију чува три године;
11. обавља и друге послове у складу за важећим прописима.

**Члан 10.**

 Прихватилиште могу напустити само стерилисане и обележене животиње, осим када их преузимају власници, односно држаоци, који су нестанак животиње пријавили у року из члана 6. става 2. ове одлуке и преузимање изврше у року из члана 9. став 3. тачка 7. ове одлуке.

 Ако се животињи у року од најмање петнаест дана од протека рока из члана 9. став 3. тачка 7. ове одлуке, не пронађе власник, односно ако се не збрине на други начин, са животињом се поступа у складу са Програмом контроле и смањења популације напуштених животиња на територији општине Владичин Хан.

**Члан 11.**

 Вршилац комуналне делатности је дужан да за болесне или повређене напуштене и изгубљене животиње које су смештене у прихватилиште, обезбеди одговарајућу ветеринарску помоћ. Са неизлечиво болесним животињама посупа се на начин прописан законом.

**Члан 12.**

У вршењу послова контроле и смањења популације изгубљених и напуштених паса и мачака, вршилац комуналне делатности дужан је да поступа у складу са Програмом контроле и смањења популације напуштених животиња на територији општине Владичин Хан (у даљем тексту: Програм).

Послови контроле и смањења популације изгубљених и напуштених паса и мачака обухватају:

1. регистрацију и обележавање свих напуштених паса и мачака;
2. изградњу и побољшавање услова у прихватилишту;
3. стерилизацију напуштених паса и мачака;
4. удомљавање;
5. промовисање одговорног власништва над псима и мачкама путем медијске кампање;
6. едукацију и инфоримисање грађана, а посебно власника или држалаца паса и мачака о особинама и потребама паса и мачака, сопственим мотивима држања ових животиња и законским обавезама власника, односно држалаца;
7. друге мере у складу са важећим прописима.

**Члан 13.**

Послови нешкодљивог уклањања лешева животиња са површина јавне намене и објеката за узгој, држање, дресуру, излагање, одржавање такмичења или промет животиња до објеката за сакупљање, прераду или уништавање споредних производа животињског порекла обухватају:

1. пријем пријава о налажењу леша животиња на површини јавне намене;
2. нешкодљиво уклањање лешева животиња са површина јавне намене;
3. транспорт или организовање транспорта лешева животиња са површина јавне намене до објеката за сакупљање, прераду или уништавање споредних производа животињског порекла на начин који не представља ризик по друге животиње, људе или животину средину.

Послови из става 1. овог члана обављају се у складу са прописима којима се уређује начин нешкодљивог уклањања и искоришћавања животињских лешева.

Општина Владичин Хан у складу са законом којим се уређује ветеринарство, има објекат за сакупљање лешева животиња и споредних производа животињског порекла.

**Члан 14.**

Уклањање лешева из члана 13. став 1. ове одлуке вршилац комуналне делатности врши по пријави власника или држаоца животиња, на начин прописан у члану 9. став 2. ове одлуке.

Власник односно држалац животиње дужан је да вршиоцу комуналне делатности одмах, а најкасније у року од дванаест сати пријави угинуће животиње, уз навођење адресе и власника објекта или домаћинства.

По пријави власника или држаоца животиње, леш се уклања, врши се дезинфекција простора и након тога леш се транспортује у објекат за сакупљање лешева животиња.

 Када је животиња угинула под околностима које се не сматрају уобичајеним, леш животиње може бити уклоњен само по налогу ветеринарског инспектора.

 Трошкове уклањања лешева животиња из члана 13. став 1. ове одлуке сноси власник или држалац животиње који је пријавио угинуће животиње.

 Нешкодљиво уклањање животињских лешева може се вршити прерадом у кафилерији, закопавањем у јаме гробнице или на сточном гробљу, на начин и по поступку утврђеном посебним прописима.

**Члан 15.**

Послови спровођења мера контроле и смањења популације штетних микроорганизама, глодара и инсеката, спровођењем мера дезинфекције, дезинсекције и дератизације на површинама јавне намене обухватају:

1. старање о броју и врсти присутних штетних микроорганизама, глодара и инсеката;
2. пријем пријава о присутности штетних микроорганизама, глодара и инсеката;
3. предузимање мера ради смањења популације штетних микроорганизама, глодара и инсеката;
4. надзор над спровођењем смањења популације штетних микроорганизама, глодара и инсеката;
5. друге послове којима се спроводи мера контроле и смањења популације штетних микроорганизама, глодара и инсеката.

У вршењу послова из става 1. овог члана вршилац комуналне делатности дужан је да испуњава услове у погледу просторија, кадрова, опреме, заштитних средстава, врсте и количине препарата и других потребних средстава за спровођење мера дезинфекције, дезинсекције и дератизације.

Спровођење систематске дератизације и уништавање крпеља и комараца обухвата примену хемијских, механичких и биолошких средстава за сузбијање штетних врста глодара, крпеља и комараца.

Предлог о врсти, типу и количини средстава која ће се употребити, даје вршилац комуналне делатностиу складу са важећим законским прописима.

**Члан 16.**

 Спровођење систематске дезинфекције, дезинсекције и дератизације као опште превентивне мере за заштиту становништва од заразних болести, спроводи се у насељеним местима, стамбеним објектима, у објектима за јавни саобраћај, у објектима под санитарним надзором и њиховој непосредној околини и другим објектима у којима се обавља јавна делатност и другим површинама, у складу са програмом.

 Програм из става 1. овог члана нарочито садржи: податке о територији на којој ће се мере спроводити, учесницима у поступку спровођења мера, времену и роковима за спровођење тих мера, праћењу спровођења мера и процена постигнутих резултата, извору и динамици обезбеђивања средстава за реализацију тих мера и др.

**III ПРАВА И ОБАВЕЗЕ ВРШИОЦА ДЕЛАТНОСТИ ЗООХИГИЈЕНЕ И КОРИСНИКА УСЛУГЕ**

**Члан 17.**

Вршилац комуналне делатности дужан је да обављање делатности зоохигијене организује тако да обезбеди:

1. трајно и несметано пружање комуналних услуга корисницима под условима и на начин уређен законом, прописима и стандардима донесеним на основу закона;
2. прописани или уговорени обим и квалитет комуналних услуга, који подразумева тачност у погледу рокова, сигурност корисника у добијању услуга и здравствену и хигијенску исправност у складу са позитивним прописима;
3. предузимање мера одржавања, развоја и заштите комуналних објеката, постројења и опреме, који служе за обављање комуналне делатности;
4. развој и унапређење квалитета и врсте комуналне услуге, као и унапређење организације и ефикасности рада.

**Члан 18.**

Корисник услуге је власник, односно држалац изгубљене, напуштене и одузете жиотиње или жиотиње угинуле на површини јавне намене или животиње коју је вршилац комуналне делатности сместио у прихватилиште за животиње, односно чији леш је уклонио са површине јавне намене.

**IV ФИНАНСИРАЊЕ ОБАВЉАЊА ДЕЛАТНОСТИ ЗООХИГИЈЕНЕ**

**Члан 19.**

Средства за обављање и развој комуналне делатности зоохигијене обезбеђују се из:

1. прихода буџета општине Владичин Хан;
2. прихода од услуга комуналне делатности зоохигијене;
3. наменских средстава других нивоа власти;
4. других извора у складу са законом.

**Члан 20.**

За обављање и развој делатности зоохигијене, средстава се обезбеђују у буџету општине Владичин Хан.

Висина средстава које се опредељују у буџету општине за обављање делатности зоохигијене одређује се на основу јединичне цене комуналних услуга и количине извршених комуналних услуга у претходном периоду, као и планираног обима вршења услуга у складу са програмом зоохигијене.

**Члан 21.**

Корисник услуге дужан је да плати цену за извршену услугу:

1. збрињавање животиње, ако више не жели или није у могућности да се стара о њој;
2. хватања, превоза, смештаја исхране и неге напуштених и изгубљених, односно одузетих животиња;
3. нешкодљивог уклањања лешева животиња са површина јавне намене.

Вршилац комуналне делатности одређује цену услуге из става 1. овог члана ценовником уз сагласност Скупштине општине Владичин Хан, на основу начела и елемената за одређивање цена комуналних услуга и у поступку и на начин прописан законом којим се уређује обављање комуналних делатности.

Када корисник услуге из става 1. тачка 2. и 3. овог члана није познат, односно када се не може утврдити, трошкови се намирују на терет буџета општине Владичин Хан.

**V ОБЕЗБЕЂИВАЊЕ КОНТИНУИТЕТА У ОБАВЉАЊУ ДЕЛАТНОСТИ ЗООХИГИЈЕНЕ**

**Члан 22.**

Вршилац комуналне делатности је дужан да у средствима јавног информисања или на други погодан начин обавести кориснике услуге о планираним или очекиваним сметњама и прекидима, који ће настати или могу настати у обављању делатности зоохигијене, најкасније 24 сата пре очекиваног прекида у обављању делатности.

**Члан 23.**

У случају наступања непланираних или неочекиваних поремећаја или прекида у обављању комуналне делатности зоохигијене, услед више силе, ванредне ситуације, поремећаја у пословању или из других разлога који нису могли да се предвиде, односно спрече, вршилац комуналне делатности, у обавези је да одмах обавести Општинско веће општине Владичин Хан и да без одлагања предузме мере на отклањању узрока поремећаја, односно прекида, и то да:

1. радно ангажује запослене на отклањању узрока поремећаја, односно разлога због којих је дошло до прекида, као и да ангажује трећа лица за обављање комуналне делатности зоохигијене;
2. организује хитне поправке уређаја којима се обезбеђује обављање делатности зоохигијене;
3. предузме и друге мере које утврди Општинско веће.

Када вршилац комуналне делатности зоохигијене, не предузме мере из става 1. овог члана, Општинско веће општине Владичин Хан може да донесе одлуку да ангажује друго правно лице или предузетника на терет вршиоца комуналне делатности.

**Члан 24.**

По пријему обавештења о непланираном прекиду обављања делатности зоохигијене Општинско веће је дужно да предузме следеће мере:

1. одреди ред првенства и начин обављања комуналне делатности зоохигијене;
2. нареди мере за заштиту комуналних и других објеката, уређаја и имовине вршиоца комуналне делатности који служе за обављање делатности зоохигијене;
3. предузме мере за отклањање насталих последица и
4. утврди разлоге за евентуалну одговорност за поремећај и прекид у обављању делатности зоохигијене, као и одговорност за накнаду учињене штете.

**Члан 25.**

У случају прекида у обављању послова делатности зоохигијене услед штрајка запослених код вршиоца комуналне делатности, наступања непланираних и неочекиваних прекида, вршилац комуналне делатности обавезан је да обезбеди минимун процеса рада и да о томе обавести Општинско веће општине Владичин Хан.

**VI ИЗЈАШЊАВАЊЕ О КВАЛИТЕТУ КОМУНАЛНЕ УСЛУГЕ**

**Члан 26.**

Вршилац комуналне делатности је дужан да обезбеди корисницима услуга законом прописане услове који омогућавају брз и ефикасан контакт са вршиоцем комуналне делатности у вези са изјашњавањем о квалитету пружених услуга.

Корисници услуга зоохигијене могу континуирано у току целе године постављати питања, примедбе и предлоге вршиоцу комуналне делатности преко интернет странице вршиоца комуналне делатности.

Вршилац комуналне делатностидужан је да на постављена питања, примедбе и предлоге одговори у року од 8 дана од дана пријема питања, примедбе и предлога.

**Члан 27.**

Корисници услуга зоохигијене могу се континуирано у току целе године изјашњавати о квалитету пружених услуга преко интернет страница вршиоца комуналне делатности и општине Владичин Хан.

О резулататима изјашњавања поступиће се на начин прописан законом и подзаконским актма којим је регулисан начин и поступак изјашњавања корисника комуналних услуга.

**VII НАДЗОР**

**Члан 28.**

Надзор над применом одредаба ове одлуке врши Општинска управа општине Владичин Хан преко комуналног инспектора и комуналних редара у складу са законом.

У вршењу инспекцијског надзора комунални инспектор и комунални редари могу затражити асистенцију Полицијске управа Врање–Полицијске станице у Владичином Хану.

**Члан 29.**

Када комунални инспектор и комунални редари установе повреду одредби ове одлуке, овлашћени су да:

1. издају прекршајни налог за прекршаје прописане овом одлуком;
2. решењем наложе отклањање уочене неправилности;
3. поднесу захтев за покретање прекршајног поступка за прекршаје утврђене овом одлуком;
4. обвештавају друге надлежне органе да предузму мере из своје надлежности, за повреду прописа из њихове надлежности.

**Члан 30.**

За прекршаје прописане овом одлуком овлашћени инспектор, односно комунални редар издаје прекршајни налог у складу са Законом о прекршајима.

Комунални инспектор и комунални редари издаће прекршајни налог уколико је прекршај откривен на један од следећих начина:

1. непосредним опажањем приликом контроле, надзора или прегледа, као и увидом у службену евиденцију надлежног органа;
2. увидом у податке који су добијени уз помоћ уређаја за надзор или мерење;
3. приликом инспекцијског или другог надзора, прегледом документације, просторија и робе или на други законом прописан начин.

**Члан 31.**

У вршењу надзора над применом и спровођењем ове одлуке комунална инспекција и комунални редари општине Владичин Хан, издаће прекршајни налог и донеће решење о отклањању утврђене неправилности и одредиће рок за њено отклањање.

Уколико се не поступи по решењу инспектора и редара из става 1. овог члана, против истих биће издат прекршајни налог.

Против решења комуналног инспектора и комуналних редара може се изјавити жалба Општинском већу општине Владичин Хан у року од 15 дана од дана достављања решења.

 Жалба на решење не одлаже његово извршење.

**VIII КАЗНЕНЕ ОДРЕДБЕ**

**Члан 32.**

 Новчаном казном у износу од 100.000,00 динара казниће се за прекршај правно лице, ако:

1. не донесе годишњи програм зоохигијене (члан 5. став 2. ове одлуке);
2. не поступа у складу са одредбама члана 6. став 1. ове одлуке;
3. не пријави губитак животиње најкасније у року од три дана од дана губитка животиње (члан 6. став 2. ове одлуке);
4. не поступа у складу са одредбама члана 7. ове одлуке;
5. не поступа у складу са одредбама члана 8. ове одлуке;
6. не поступа у складу са одредбама члана 9. став 3. ове одлуке;
7. не поступа у складу са одредбама члана 10. став 1. ове одлуке;
8. не поступа у складу са одредбама члана 11. ове одлуке;
9. не поступа у складу са одредбама члана 12. ове одлуке;
10. не поступа у складу са одредбама члана 13. ове одлуке;
11. не поступа у складу са одредбама члана 14. став 1, 2. 3. и 6. ове одлуке;
12. организује свој рад и пословање супротно одредбама члана 17. ове одлуке;
13. не поступа у складу са одредбама члана 22. 23 и 25. ове одлуке;
14. не поступа у складу са одредбама члана 26. став 1. и 3. ове одлуке;
15. не поступа у складу са одредбама члана 27. ове ове одлуке;
16. не поступи по налогу или не изврши извршно решење конуналног инспектора и комуналних редара донето на основу одредби ове одлуке.

За прекршај из става 1. овог члана казниће се новчаном казном у износу од 50.000,00 динара предузетник.

За прекршај из става 1. овог члана казниће се новчаном казном у износу од 15.000,00 динара одговорно лице у правном лицу.

**Члан 33.**

Новчаном казном у износу од 10.000,00 динара казниће се за прекршај физичко лице, ако:

1. не пријави губитак животиње најкасније у року од три дана од дана губитка животиње (члан 6. став 2. одлуке);
2. не поступи у складу са одредбама члана 14. став 2. и 6. ове одлуке;
3. не поступи по налогу или не изврши извршно решење конуналног инспектора и комуналних редара донето на основу одредби ове одлуке.

**IX ПРЕЛАЗНЕ И ЗАВРШНЕ ОДРЕДБЕ**

**Члан 34.**

 До спровођења поступка поверавања појединих послова у оквиру делатности зоохигијенеу складу са Законом о комуналним делатностима и подзаконским актима, кроз поступак којим се уређују област јавних набавки, уговором ће се поверити вршење појединих послова из делатности зоохигијене вршиоцу комуналне делатности који испуњава прописане услове.

**Члан 35.**

За све што није регулисано овом одлуком примењиваће закон и подзаконски акти који регулишу област комуналних делатности, ветеринарства и добробити животиња.

**Члан 36.**

Ступањем на снагу ове одлуке престаје да важи Одлука о хватању и збрињавању паса и мачака луталица („Сл. гласник Пчињског округа" бр. 23/08).

**Члан 37.**

Ова одлука ступа на снагу осмог дана од дана објављивања у „Службеном гласнику града Врања“.

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-87/11/20-I**

 **П Р Е Д С Е Д Н И Ц А**

 **Данијела Поповић**